Սամվել Մելիքսեթյան

Սամվել Գրիգորի Մելիքսեթյան (1907, դեկտեմբերի 15, գյուղ Գյորխանա, Կարսի մարզ - 1992, հունվարի 31, Երևան), հայ խորհրդային անասնաբույժ, զինվորական ծառայության գնդապետ (1954 թվականից՝ պաշտոնաթող)։ Անասնաբուժական գիտության դոկտոր (1962), պրոֆեսոր (1964)։

Կենսագրություն 
1933 թվականին ավարտել է Երևանի անասնաբուծական-անասնաբուժական ինստիտուտը։ 1933-1954 թվականներին ծառայել է խորհրդային բանակում։ 1964 թվականից Երևանի անասնաբուծական-անասնաբուժական ինստիտուտի վիրաբուժության ամբիոնի պրոֆեսոր։

Գիտական աշխատանքները վերաբերում են գյուղատնտեսության կենդանիների վիրաբուժական տարբեր հիվանդությունների կանխարգելման և բուժման խնդիրներին։ 1935-1940 թվականներին պրոֆեսոր Ա․ Վելլերի հետ (Լենինգրադ) մշակել է վիրահատմամբ ձիերի աղիքային քարերի հեռացման նոր մեթոդ, ստեղծել խոշոր եղջերավոր կենդանիների նախաստամոքսների վնասվածքների կանխարգելման և բուժման սարքերի համալիր (տես Մագնիսային զոնդ և օղակ)։ ԽՄԿԿ անդամ 1939 թվականից։

Պարգևատրվել է Կարմիր դրոշի, Հայրենական պատերազմի I աստիճանի և Կարմիր աստղի 3 շքանշաններով։

Երկեր 
 Անասնաբույժի ուղեցույց (Վիրաբուժություն), Երևան, 1968։

Ծանոթագրություններ 

Հայ անասնաբույժներ
Հայ պրոֆեսորներ
Անասնաբուժական գիտությունների դոկտորներ
Հայ գնդապետներ
Հայ ուսուցիչներ